แนวโน้ม SET พักฐานตามหุ้นทั่วโลก โบรกฯ แนะทยอยสะสมหุ้นพื้นฐานแกร่ง
แนวโน้ม SET พักฐานตามหุ้นทั่วโลก โบรกฯ แนะทยอยสะสมหุ้นพื้นฐานแกร่ง
แนวโน้ม SET พักฐานตามหุ้นทั่วโลก โบรกฯ แนะทยอยสะสมหุ้นพื้นฐานแกร่ง
5 มี.ค. 2564

นายอภิชาติ ผู้บรรเจิดกุล ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้คาดว่าจะแกว่งพักฐานเป็นไปในทิศทางเดียวกับตลาดต่างประเทศ โดยตลาดหุ้นในภูมิภาคเอเชียเช้านี้เคลื่อนไหวในแดนลบเป็นส่วนใหญ่ราว 1% ตามตลาดสหรัฐฯที่ปรับตัวลงเมื่อคืนที่ผ่านมา หลังจากที่อัตราผลตอบแทนพันธบัตร (Bond yield) สหรัฐฯปรับตัวขึ้นต่อเนื่อง โดยเมื่อคืนที่ผ่านมาขึ้นแตะ 1.56% สูงสุดในรอบ 1 ปี และประธานธนาคารกลางสหรัฐฯ (เฟด) ไม่แสดงความกังวลที่ Bond yield ปรับตัวขึ้น และไม่ส่งสัญญาณที่จะทำการซื้อพันธบัตรตามมาตรการผ่อนคลายเชิงปริมาณ (QE) เพิ่มด้วย ส่งผลให้นักลงทุนผิดหวังและขายพวก Growth Stock ออกมาในตลาดสหรัฐฯ
อย่างไรก็ดี ตลาดฯคงจะไม่ปรับตัวลงมากเนื่องจากราคาน้ำมันได้ปรับตัวขึ้นหลังกลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส มีมติคงเพดานการผลิตน้ำมันที่ระดับเดิมไปจนถึงเดือนเม.ย.
นอกจากนี้ ให้ติดตามตัวเลขการจ้างงานนอกภาคเกษตรของสหรัฐฯในคืนนี้ และติดตามการประชุมสภาประชาชนของจีนวันนี้ด้วย พร้อมให้แนวรับ 1,525-1,530 ถัดไป 1,520 จุด ส่วนแนวต้าน 1,540-1,545 จุด
ด้าน บล.ฟินันเซีย ไซรัส ระบุในบทวิเคราะห์ (5 มี.ค.2564) คาด SET Index จะแกว่งตัวลงทดสอบระดับ 1,515-1,520+- จุด จากบรรยากาศการลงทุนที่ค่อนข้างเป็นลบ หลังถ้อยแถลงของประธาน FED กล่าวว่าสหรัฐฯอาจเผชิญเงินเฟ้อที่ปรับขึ้นชั่วคราว ถึงแม้ว่า FED จะยังไม่รีบปรับขึ้นดอกเบี้ย แต่ยังไม่มีการส่งสัญญาณควบคุมความผันผวนที่เกิดขึ้นในตลาดพันธบัตร โดยล่าสุด Bond Yield 10 ปีสหรัฐฯปรับขึ้นแตะ 1.57% สูงสุดในรอบกว่า 1 ปี ส่งผลให้ระยะสั้นเป็นลบต่อสินทรัพย์เสี่ยงและกระแสเงินทุนที่ไหลออก
ทั้งนี้คาดว่าหุ้น Growth ที่ปรับตัวขึ้นแรงในช่วงก่อนหน้าและมี PE แพงจะเผชิญแรงขาย ขณะที่ระยะสั้นเรายังให้น้ำหนักบวกต่อกลุ่ม Cyclical และ Commodity Play โดยเฉพาะราคาน้ำมันดิบที่พุ่งแรงหลัง OPEC+ คงกำลังการผลิตในเดือนเม.ย. ทำให้กลุ่มพลังงานคาดพยุงตลาดวันนี้ อย่าไรก็ตามยังคงมุมมองเดิมต่อ Upside ของ SET Index ระยะสั้นที่ยังไม่กว้างนักเนื่องจาก Valuation ค่อนข้างตึงตัวเทรด 2021PER เกือบ 20 เท่า สูงกว่าภูมิภาครวมถึงค่าเฉลี่ยในอดีต และปัจจุบันมี Earnings Yield Gap เพียง 3.4% ต่ำกว่าค่าเฉลี่ยที่ 4% จึงยังรอการพักฐานของตลาดลงหาระดับ 1,450-1,460+- จุดจึงเริ่มน่าสนใจในการเข้าทยอยสะสม
กลยุทธ์ : เลือกเก็งกำไรหุ้นที่มีปัจจัยบวกเฉพาะตัวและหุ้น Cyclical Play//ทยอยสะสมหุ้นพื้นฐานบริเวณ 1,450-1,460+-
 